ΓΡΑΠΤΗ ΕΡΩΤΗΣΗ E-0049/03

υποβολή: Charles Tannock (PPE-DE) προς το Συμβούλιο

(21 Ιανουαρίου 2003)

Θέμα: Οικονομική βοήθεια στη Λευκορωσία και την Ουκρανία στο πλαίσιο της προσπάθειας περιορισμού του κύματος παράνομων μεταναστών μέσω των χωρών αυτών στην Ευρωπαϊκή Ένωση

Μεγάλος αριθμός παράνομων μεταναστών κρατείται σήμερα στο έδαφος της Λευκορωσίας και της Ουκρανίας επειδή επιχείρησε να χρησιμοποιήσει τις χώρες αυτές ως πύλη εισόδου στην Ευρωπαϊκή Ένωση.

Είναι σαφές πως η Ευρωπαϊκή Ένωση έχει συμφέρον, παρά τις όποιες πολιτικές της διαφορές σχετικά με την εσωτερική πολιτική, να συνεργαστεί με αυτές τις χώρες προκειμένου να σταθεροποιήσει και στη συνέχεια να περιορίσει το κύμα των παράνομων μεταναστών που διέρχονται από τα εδάφη των χωρών αυτών. Τι σχεδιάζει επομένως η Ευρωπαϊκή Ένωση για τη χορήγηση επιπλέον οικονομικής και τεχνικής βοήθειας προκειμένου να επιτευχθεί αυτός ο στόχος· Ιδιαιτέρως, οι κυβερνήσεις των χωρών αυτών έχουν ζητήσει οικονομική ενίσχυση για να βελτιώσουν τον έλεγχο και την παρακολούθηση των ανατολικών τους συνόρων με τη Ρωσική Ομοσπονδία και να αντιμετωπίσουν το κόστος της προσωρινής στέγασης των μεταναστών αυτών στους χώρους κράτησης καθώς επίσης το κόστος ενδεχόμενου επαναπατρισμού τους στις χώρες καταγωγής τους. Από 1ης Μαΐου 2004, αυτά τα δυο γειτονικά κράτη πρόκειται να μοιραστούν μεγάλα κοινά σύνορα με την ΕΕ και τη ζώνη του Σένγκεν.

Το Συμβούλιο αναγνωρίζει πως αυτά τα κύματα μεταναστών επιβαρύνουν πολύ τους εθνικούς προϋπολογισμούς των δυο αυτών κρατών και, αν η κατάσταση δεν ελεγχθεί, θα μπορούσε να οδηγήσει σε μεγαλύτερο ακόμα κύμα παράνομων μεταναστών στην ΕΕ, και ότι συνεπώς το κοινό συμφέρον επιβάλλει να βοηθηθούν οι χώρες αυτές στην προσπάθειά τους να λύσουν τα προβλήματά τους σε αυτήν την περιοχή·

Απάντηση

(8 Μαΐου 2003)

Η καταπολέμηση της παράνομης μετανάστευσης αποτελεί κοινό μέλημα τόσο της Ευρωπαϊκής Ένωσης όσο της Λευκορωσίας και της Ουκρανίας. Το Συμβούλιο μοιράζεται την άποψη του αξιότιμου κ. βουλευτή ότι είναι προς το κοινό συμφέρον των μερών να βρεθεί μία λύση στο πρόβλημα της παράνομης μετανάστευσης.

Σε ό,τι αφορά την Ουκρανία, τα μέσα ενίσχυσης της συνεργασίας μεταξύ ΕΕ — Ουκρανίας στον τομέα Δικαιοσύνης και Εσωτερικών Υποθέσεων έχουν ήδη τεθεί σε εφαρμογή. Οι Υπουργοί Δικαιοσύνης

και Εσωτερικών Υποθέσεων της Ουκρανίας και της Τρόικας της ΕΕ συνεδρίασαν για πρώτη φορά στις Βρυξέλλες, την 11η Νοεμβρίου 2002. Η ΕΕ και η Ουκρανία, ενέκριναν από κοινού, τον Δεκέμβριο 2001 σχέδιο δράσης της ΕΕ στον τομέα Δικαιοσύνης και Εσωτερικών Υποθέσεων. Η επανεισδοχή και η μετανάστευση περιλαμβάνονται στις προτεραιότητες που έθεσαν οι Υπουργοί.

Το σχέδιο καθορίζει, μεταξύ άλλων, τους ακόλουθους στόχους συνεργασίας:

- Παροχή εξειδικευμένων νομικών συμβουλών στις ουκρανικές αρχές κατά την κατάρτιση ή την τροποποίηση της ισχύουσας νομοθεσίας τους σχετικά με τους αλλοδαπούς, το άσυλο, τη μετανάστευση και τους πρόσφυγες,

- Υποστήριξη της αποτελεσματικής διαχείρισης των μεταναστευτικών ρευμάτων, μεταξύ άλλων με την παροχή συμβουλών, χρηματοδοτικής ενίσχυσης καιπηρεσιών εμπειρογνωμόνων για τη δημιουργία κρατικήςπηρεσίας μετανάστευσης της Ουκρανίας και την προώθηση των δραστηριοτήτων της και ειδικότερα την αναβάθμιση των επαγγελματικών προσόντων του οικείου προσωπικού με τη μελέτη της πείρας που έχουν αποκτήσει άλλες χώρες και τη μετεκπαίδευση σε αντίστοιχεςπηρεσίες των χωρών της ΕΕ που ασκούν σύγχρονη μεταναστευτική πολιτική,

- Υπολογισμός της κλίμακας της παράνομης μετανάστευσης μέσω Ουκρανίας, έλεγχος των μεταναστευτικών κινήσεων και εξέταση της πιθανής συμμετοχής της Ουκρανίας σε σύστημα έγκαιρης πρόληψης της παράνομης μετανάστευσης,

- Βελτίωση της συνεργασίας σχετικά με την επανεισδοχή ημεδαπών, απάτριδων και τωνπηκόων τρίτων χωρών προκειμένου να συναφθεί συμφωνία επανεισδοχής μεταξύ της Ουκρανίας και της Ευρωπαϊκής Κοινότητας. H EE ενθαρρύνει όλα τα κράτη της περιοχής να συνάψουν συμφωνίες επανεισδοχής μεταξύ τους.

Ο πίνακας αποτελεσμάτων, που δημιουργήθηκε κατόπιν διαβουλεύσεων με την Ουκρανία, επιτρέπει την παρακολούθηση της εφαρμογής των μέτρων για την επίτευξη αυτών των στόχων.

Η Λευκορωσία λαμβάνει, μέσω του προγράμματος TACIS Περιφερειακής Συνεργασίας, κεφάλαια που προορίζονται για τον τομέα Δικαιοσύνης και Εσωτερικών Υποθέσεων. Τα σχέδια ενίσχυσης των τομέων ασύλου και προστασίας συνόρων, καθώς και καταπολέμησης της διακίνησης ναρκωτικών και της σωματεμπορίας γυναικών, τίθενται σε εφαρμογή. Οι πρωτοβουλίες αυτές στοχεύουν στην δημιουργία, στα σύνορα της ΕΕ, ενός χώρου ελευθερίας, ασφάλειας και δικαιοσύνης, με σκοπό να αποφευχθεί η δημιουργία κενού στα μελλοντικά εξωτερικά σύνορα της ΕΕ, καθώς η επικράτεια της Λευκορωσίας χρησιμοποιείται από εγκληματικές οργανώσεις οι οποίες δραστηριοποιούνται στο χώρο της διακίνησης ναρκωτικών, της σωματεμπορίας και της λαθρομετανάστευσης. Αφού η ΕΕ συνεργάζεται ήδη στενά με την Ουκρανία σε θέματα Δικαιοσύνης και Εσωτερικών Υποθέσεων, οι εγκληματικές οργανώσεις, εφόσον δεν ληφθούν μέτρα, πιθανότατα θα παρακάμπτουν την Ουκρανία και θα χρησιμοποιούν πιο εντατικά το έδαφος της Λευκορωσίας, με αποτέλεσμα τις αρνητικές επιπτώσεις στην ΕΕ. Επομένως, αυτά τα σχέδια είναι σαφέστατα προς το συμφέρον της ΕΕ.

Το Συμβούλιο είναι πεπεισμένο ότι η διαχείριση των θεμάτων μετανάστευσης μπορεί να βελτιωθεί και ότι μπορούν να ληφθούν μέτρα για τους τομείς της προστασίας των συνόρων, της επανεισδοχής και των θεωρήσεων, προκειμένου να αποφευχθεί η αυξανόμενη χρησιμοποίηση των εδαφών της Ουκρανίας και της Λευκορωσίας για την παράνομη μετανάστευση και τη διέλευση παράνομων μεταναστών στο έδαφος της Ευρωπαϊκής Ένωσης.